DECRETO 171/2004, do 22 de xullo, polo que se lle cede ao Estado, a título gratuíto, a titularidade dos dereitos reais de uso constituídos sobre os terreos contiguos ao mosteiro de Santo Estevo de Ribas de Sil, situado no termo municipal de Nogueira de Ramuín (Ourense).
CONSELLERÍA DE ECONOMÍA E FACENDA — III. OUTRAS DISPOSICIÓNS — 29/07/2004

A Comunidade Autónoma de Galicia ten a titularidade dos dereitos reais de uso sobre os terreos contiguos ao mosteiro de Santo Estevo de Ribas de Sil, situado no termo municipal de Nogueira de Ramuín, por setenta e cinco anos.
Con data do 14 de xuño de 2004, o Estado solicitou a cesión dos dereitos da Comunidade Autónoma de Galicia sobre o citado mosteiro, co fin de establecer nel un parador de turismo. Isto leva consigo tamén a cesión dos dereitos sobre os terreos contiguos para as instalacións complementarias para o funcionamento do parador.
A Secretaría Xeral e do Patrimonio, co informe favorable da Consellería de Cultura, Comunicación Social e Turismo, tramitou o correspondente expediente de cesión, a título gratuíto, da titularidade dos citados dereitos reais de uso, de conformidade co disposto nos artigos 30 da Lei 3/1985, do 12 de abril, do patrimonio da Comunidade Autónoma de Galicia, e 83 e seguintes do Decreto 50/1989, do 9 de marzo, polo que se aproba o regulamento para a execución da dita lei.
Na súa virtude, por proposta do conselleiro de Economía e Facenda, logo da deliberación do Consello da Xunta de Galicia na súa reunión do día vinte e dous de xullo de dous mil catro,
DISPOÑO:
Artigo 1º
Acórdase a cesión a favor do Estado, a título gratuíto, da titularidade dos dereitos reais de uso constituídos sobre os terreos contiguos ao mosteiro de Santo Estevo de Ribas de Sil, que se describen como segue:
a) Rústica.-Predio de forma irregular, coñecido polo nome de Praza de Santo Estevo, situado diante da fachada principal do mosteiro de Santo Estevo de Ribas de Sil, concello de Nogueira de Ramuín, provincia de Ourense. Ten unha superficie de mil setecentos sesenta metros cadrados e oitenta centímetros cadrados. Estrema: ao norte, resto do predio matriz, polígono 77, parcela 9501; ao sur, Manuel Fernando González, Rosario Rodríguez Fernández e estrada; ao leste, cemiterio parroquial, José L. de la Sotilla Varela; e polo oeste, estrada e Isaura Rodríguez Pérez.
Figura inscrita no Rexistro da Propiedade de Ourense número dous no tomo 1.552, libro 89, folio 51, predio 10108, inscrición primeira. Local.
Neste terreo construíuse un aparcadoiro soterrado de dúas plantas, cunha superficie construída de 1.112,12 m no soto 1 e de 1.044,71 m no soto 2.
b) Rústica.-Carballeira de nome Finca do Convento ou Cercado do Convento, situada no lugar de Santo Estevo de Ribas de Sil, termo municipal de Nogueira de Ramuín, dunha superficie de dúas hectáreas, cinco áreas e oitenta centiáreas e cos seguintes lindeiros: ao norte, José Fernández Torres, Isaac Fernández e outros veciños; ao sur, mosteiro de Santo Estevo e herdeiros de Juan Taboada; ao leste, predio matriz e herdeiros de Visitación Castro e herdeiros de Juan Taboada e outros; e ao oeste, Fernando Fernández Pérez.
Figura inscrita no Rexistro da Propiedade de Ourense número dous no tomo 1.455, libro 88, folio 220, predio 10096.
Artigo 2º
a) O fin da cesión será completar os servizos do futuro parador de turismo, no marco das estipulacións fixadas nos acordos do Concello de Nogueira de Ramuín de datas 9 de abril de 1999 e 7 de setembro de 2002, modificados o 20 de maio de 2003.
b) Se os dereitos cedidos non se aplicasen co fin sinalado no prazo de dous anos contados desde a formalización da correspondente escritura pública, ou deixasen de estalo con posterioridade, se descoidasen ou utilizasen con grave quebrantamento, ou se incumprisen as condicións do acordo, considerarase resolta a cesión e os dereitos reverterán á Administración da Comunidade Autonóma de Galicia, que terá dereito a percibir, logo da taxación pericial, o valor dos detrimentos ou deterioracións que experimentasen os bens inmobles.
c) Todo os gastos e impostos da transmisión e formalización da cesión dos dereitos en escritura pública serán de conta do cesionario.
Artigo 3º
A cesión formalizarase mediante escritura pública subscrita polo secretario xeral e do Patrimonio ou funcionario en quen delegue, debendo constar nela o acordo de cesión e a aceptación do cesionario.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todo os trámites necesarios para a efectividade do presente decreto.
Santiago de Compostela, vinte e dous de xullo de dous mil catro.
Manuel Fraga Iribarne
Presidente
José Antonio Orza Fernández
Conselleiro de Economía e Facenda